Sisäasiainministeriö				Lausuntoyhteenveto 14.12.2010 
Pelastusosasto					VNA väestönsuojan laitteista ja varusteista
Pelastusylitarkastaja Veli-Pekka Hautamäki			SM025:00/2010

Lausuntoyhteenvetoon on koottu lausuntokierroksella olleesta asetusluonnoksesta annetut keskeiset kommentit. Lausunnoissa useampaan kertaan esitettyjä kannanottoja ei ole aina toistettu yhteenvedossa uudelleen. Ks.  tarkemmin yksityiskohtaisemmat kommentit lausunnoista. 

Asetusluonnoksesta pyydettiin lausunnot seuraavilta (asteriskilla on merkitty ne, jotka antoivat lausunnon):

Valtiovarainministeriö * 
Ympäristöministeriö *
Säteilyturvakeskus *
Pelastusopisto
Valtion teknillinen tutkimuskeskus *
Pääesikunta *
Huoltovarmuuskeskus *
Turvatekniikan keskus
Espoon kaupunki *
Helsingin kaupunki *
Jyväskylän kaupunki *
Kuopion kaupunki
Oulun kaupunki
Tampereen kaupunki
Turun kaupunki *
Ylivieskan kaupunki
Suomen Pelastusalan Keskusjärjestö ry
Helsingin Väestönsuojeluyhdistys ry
Rakennustarkastusyhdistys *
Suomen Yrittäjät ry
Elinkeinoelämän keskusliitto EK
Finanssialan Keskusliitto
Rakennusteollisuus RT *
Rakennusbetoni- ja Elementti Oy
Kalliosuunnittelu Oy Rockplan Ltd
Malkit Oy 
Fläkt Woods Oy *
Fluid-Bag Oy *
HK Instruments Oy *
JTK Power Oy / Metalli-Jokela	
Karanttia Oy Perusturva *
Karhitek Oy *		
Oy Palokatkomiehet Ab
Roxtec Finland Oy
Suoja-Expert Oy		
Temet Oy
Suomen Turvakauppa Oy ja Turvallisuus 2000 Oy

Asetusluonnoksesta ei annettujen lausuntojen perusteella ollut kommentoitavaa tai asetusluonnoksessa olevat ehdotukset olivat pelkästään hyväksyttäviä seuraavien lausunnonantajien mielestä:

Valtiovarainministeriö, ympäristöministeriö, Säteilyturvakeskus, Pääesikunta, Huoltovarmuuskeskus, Jyväskylän kaupunki, Turun kaupunki (Varsinais-Suomen pelastuslaitos), Fluid-Bag Oy, Fläkt Woods Oy, HK Instruments Oy ja Karanttia Oy Perusturva.

Yleiset kommentit

Rakennusteollisuus RT ry: Asetus sisältää yksityiskohtaisia asioita, jotka luontevammin voisivat sisältyä ohje- tai standarditason asiakirjaan.

Espoon kaupunki (Länsi-Uudenmaan pelastuslaitos): Asetuksessa olisi hyvä määritellä myös keskeisten suojavälineiden tarve väestönsuojassa. Erityisesti niiden välineiden, jotka tilasta täytyy löytyä, jotta pääsee omatoimisesti poistumaan. Lisäksi olisi tarve määritellä suojan henkilöstön suojavälineet ja mahdolliset mittausvälineet (esim. säteily- ja kaasumittareita).

Helsingin kaupunki: pykälissä 25 (kuivakäymäläkomero), 26 (sulkuteltta) ja 27 (väestönsuojan vuode) mainitut väestönsuojan varusteiden asentamisajat eivät ole tarpeellisia, koska suojan käyttökuntoon saattamiseen on uuden sääntelyn mukaisesti 72 tuntia ja näin yksityiskohtaisia vaatimuksia ei ole tarpeen enää asettaa. Aikarajojen tarkoituksena lienee se, että varusteet valmistetaan helppokäyttöisiksi.

Helsingin kaupunki: Polttomoottorikäyttöisten laitteiden osalta suositellaan lisättäväksi maininta käytettävistä polttonesteistä siten, että väestönsuojissa käytettäisiin vain aineita, joiden leimahduspiste on yli +55 astetta celsiusta (diesel, kevyt polttoöljy).

1 § Soveltamisala

Rakennusteollisuus RT ry: Soveltamisalan määrittely pitkänä luettelona karsii pois sen mitä ei ole määritelty, esimerkiksi kyseisiin laitteisiin käytettävät varaosat, joita mahdollisesti 50 vuoden huollon aikana tarvitaan. Pykälän 1 mom. ehdotetaan muutettavaksi seuraavasti: ”Tämä asetus koskee väestönsuojan laitteita ja varusteita sekä niiden ylläpidossa käytettäviä varaosia.”

5 § Tärähdyskuomitus

Helsingin kaupunki: Tärähdyksenkestävien laitteiden luetteloon tulee lisätä kalliosuojien valvontataulu.

8 § Käyttö- ja huolto-ohjeet

Rakennusteollisuus RT ry: Kielilaki huolehtii tarvittavassa laajuudessa molempien kansalliskielten, sekä saamenkielen huomioon ottamisen.

9 § Yleistä (väestönsuojan ovet, luukut, sulkulaitteet, läpiviennit ja ilmanottoputki)

Helsingin kaupunki: Pykälän 1 mom. ehdotetaan kirjoitettavaksi seuraavasti: 
”Oven, luukun ja kaasutiiviin sulkulaitteen sulkemislaitteet on varustettava auki- ja kiinniasentoa osoittavilla merkinnöillä. Kallioväestönsuojissa ne on varustettava auki- ja kiinniasentoa osoittavilla ilmaisimilla, jotka välittävät informaation valvontatauluun. Oven, luukun ja kaasutiiviin sulkulaitteen sulkemisaika voi olla enintään 1 minuutti.”

14 § Läpiviennit

VTT: Lisäys 1 mom.: ”…kaasutiiviiden sulkulaitteiden läpivientien (LP-KS3) tulee kestää…”.

Karhitek Oy: Läpivientiputken minimiainevahvuuden tulisi voida poiketa esitetystä, mikäli sen suojaluokan vaatima lujuus voidaan esittää laskelmin. Putken halkaisijan tulisi voida poiketa standardin SFS 2007 sarja 1 -putkista.

15 § Ilmanottoputket

VTT: IP-1 esitetään otettavaksi tekstistä pois. Esitetään lisäys: ”Ilmanottoputken IP-2/160 aiheuttama virtausvastus saa olla enintään 70 Pa ilmavirran ollessa 135 dm3/s ja ilmanottoputken IP-2/200 virtausvastus saa olla enintään 70 Pa ilmavirran ollessa 270 dm3/s.”

17 § S2-luokan ja kalliosuojan paineventtiili

VTT: Esitetään lisättäväksi seuraava:
”Paineventtiilin tulee sulkeutua ulkopuolisen paineiskun vaikutuksesta niin, että läpi pääsevän ylipaineimpulssin suuruus venttiilin nimellisilmavirran jokaista 1 m3/s kohti on enintään 300 Ns paineiskun heijastuspainehuipun ollessa 10–80 kPa ylipainetta ja enintään 150 Ns heijastepainehuipun ollessa 80–600 kPa ylipainetta. Venttiilin nimellisilmavirralla tarkoitetaan sitä ilmavirtaa (m3/s), jota vastaava seinämään asennetun venttiilin aiheuttama virtausvastus on 200 Pa.”

18 § Tuloilmaventtiili

VTT: Ehdotetaan muutettavaksi 4 mom.: ”…vähintään 1,0 m ilmavirtauksen loppunopeuden ollessa 0,5 m/s.”

22 § Irrallinen varavesisäiliö

VTT: Esitetään muutettavaksi 5 mom.: ”…varavesisäiliön tulee kestää rasitus, jonka aiheuttaa pituudeltaan 7 mm ja paksuudeltaan 10 mm teräspuikon päätä (jossa on pyöristys 5 mm säteellä) painettaessa…”.

23 § Jäteastia

Helsingin kaupunki: Pykälän 1 mom. esitetään lisättäväksi vaatimus kannesta: ”Väestönsuojan jäteastia (JS-3) on varustettava kantokahvoilla ja kannella. …”.

VTT: Ehdotetaan muutettavaksi 3 mom.: ”…jäteastian tulee kestää rasitus, jonka aiheuttaa pituudeltaan 7 mm ja paksuudeltaan 10 mm teräspuikon päätä (jossa on pyöristys 5 mm säteellä) painettaessa…”.

25 § Kuivakäymäläkomero

VTT: Ehdotetaan lisäystä 1 mom.: ”Kuivakäymäläkomero (KH-2) tulee kiinnittää seinässä olevaan kehykseen. Kuivakäymäläkomero (KH-3) pystytetään lattialle…”

26 § Sulkuteltta

VTT: Ehdotetaan muutosta 7 mom.: ”Kun ihminen kulkee suojateltasta suojatilaan suojateltan kautta ulos menevän ilmavirran ollessa 20 dm3/s, saa sulkuteltan alipaine suojatilaan…”.

29 § Vara- ja hätävalaistus

Helsingin kaupunki: Pykälän alkuun esitetään lisättäväksi seuraava: ”Kallioväestönsuojan varavalaistus varmistetaan polttomoottorikäyttöisellä varavoimalaitoksella.”

30 § Tärähdyksen vaimennin

VTT: Ehdotetaan muutettavaksi 3 mom.: ”Vaimentimen tulee vaimentaa kiinnitysalusta tärähdysliikkeet, jotka…”.

31 § Kaasunilmaisinlaitteisto

Helsingin kaupunki: Pykälän alkuun esitetään lisättäväksi seuraava: ”Kallioväestönsuojat ja S2-luokan väestönsuojat varustetaan kaasunilmaisulaitteistolla.”

Helsingin kaupunki: Pykälän 2 momentissa on ilmeisesti tarkoitus puhua eri laitteista koostuvasta laitteistosta:
”Ilmaisinlaitteen, näytteenottolaitteen, keskusyksikön ja kaukohälyttimen käsittävän kaasunilmaisinlaitteiston tulee näyttää reaaliaikaisena hälytyksen tyyppi ja karkea kaasupitoisuuden taso.” 

Helsingin kaupunki: Kaasunilmaisinlaitteistoissa mahdollisesti olevan akun huolto- tai vaihtotarve tulee huomioida asetuksessa.

Helsingin kaupunki: Vaatimus siitä, ettei kaasunilmaisinlaitteen asennuksen ja käyttöönoton jälkeen tarvita laitteelle kalibrointia on nykytekniikalle liian vaativa. Käyttöönoton yhteydessä erillistä kalibrointia ei tarvita, mutta laitteen toimintakunnon varmistamiseksi on laitteistolle suoritettava määräaikaiset huolto- ja tarkastustoimenpiteet, joihin kalibrointi todennäköisesti kuuluu.

32 § Yleistä (S1-luokan ilmanvaihtolaite)

VTT: Ehdotetaan lisäystä: ”Ilmanvaihtolaitteen ilmavirtaa on voitava säätää paineventtiilin avulla ja ilmavirran on pysyttävä asetteluarvossaan.”

35 § Suojapuhallin ja ilmavirran mittari

VTT: Ehdotetaan poistettavaksi 1 mom. seuraava lause: ”Suojapuhaltimen ilmavirtaa on voitava säätää portaattomasti ja sen on pysyttävä asetteluarvossaan.” > vrt. VTT:n lisäysehdotus 32 §

36 § Ilmanvaihtolaitteen liitososat

VTT: Ehdotetaan muutettavaksi 1 mom.: ”Ilmanvaihtolaitteen liitososia ovat paineventtiilin ja erityissuodattimen…”.

39 § Suojapuhallin

Helsingin kaupunki: Polttomoottorin vaihtovirtalaitteeseen on esitetty vaatimus sähköliitännöistä varavalaistusta ja kaasunilmaisinlaitetta varten. Asetuksessa ei ole huomioitu laitteita, jotka tarvitsevat tasavirtaa.

42 § Säätö- ja sulkulaite

VTT: Ehdotetaan muutettavaksi 1 mom.: ”…, joilla voidaan ohjata raitisilmakanavasta…”.

VTT: Ehdotetaan muutettavaksi 3 mom.: ”Ohitusilmakanavan sulkulaite on voitava lukita auki- ja kiinniasentoihin ja sen tiiviyden tulee olla…”.

LIITTEET

Liite 1

VTT: Taulukko 1: Suojaluokan S3 tilalle termi kalliosuoja.

VTT: Taulukko 1: Kuivakäymäläkomero KH-2 lisätään taulukkoon. Se on käytössä suojaluokissa S1 ja S2.

VTT: Taulukko 1: Suojaluokkamäärityksiin seuraavat muutokset:
Paineovi SO-3 käytössä suojaluokissa: kalliosuoja
Suojaluukku SL-2 käytössä: S2
Suojaluukku SL-3 käytössä: kalliosuoja
Kaasutiivis luukku VL-3 käytössä: S2, kalliosuoja
Sulkulaite IS-3 käytössä: S2, kalliosuoja
Läpivienti LP-3 käytössä: S2, kalliosuoja
Paineventtiili PV-3 käytössä: S2, kalliosuoja
Viemärin sulkuventtiili VSV-3 käytössä: S2, kalliosuoja
Kuivakäymäläkomero KH-3 käytössä: kalliosuoja
Vuotovesipumppu PMP-3 käytössä: S2, kalliosuoja
Ilmanvaihtolaite IVL-3 käytössä: S2, kalliosuoja
Esisuodatin ESIS-3 käytössä: S2, kalliosuoja

Liite 2

VTT: Taulukko 2: Ehdotetaan taulukon alapuolella olevan viitteen muuttamista: ”Taulukossa 3 on esitetty kerroin n jolla kerrotaan kalliosuojien ja S2-luokan suojien taulukossa 2 olevat…”.

VTT: Taulukko 4: Taulukon viimeinen tuote on TV-3 (nyt TV-1).

Liite 3

VTT: Taulukko 8: Ehdotetaan otsikon muuttamista: ”Läpivientiputkien vakiomitat”.

Liite 4

VTT: Kohta 2.2: Standardia ISO 533-1976 ei ole ISO standardiluettelossa.

VTT: Taulukko 11: Ehdotetaan lisäystä: ”…mainittuja arvoja alhaisempi. Lisäksi yhden haitallisen kaasun osalta voidaan poiketa vaatimuksista.”

Liite 5

VTT: Viite 1) ehdotetaan muutettavaksi: ”IVL-1:n osalta taulukossa on puhaltimen kokonaispaine ja IVL-3:n osalta on laitteen…”.